Stefanos streef na Spaanse suksesStefanos Tsitsipas geniet deesdae sy tennis. Foto: Twitter. Die Madrid-ope begin vandag in alle erns en Stefanos Tstisipas is oorgehaal vir sukses in die Spaanse hoofstad. Volgens die 24-jarige Griek voel hy baie tuis in Spanje; dit herinner hom immers aan sy geboorteland. “Daar is vir my heelwat ooreenkomste tussen Griekeland en Spanje en ek is altyd op my gemak wanneer ek hier speel. Griekeland het nog nie ŉ groot tennistoernooi aangebied nie, maar ek het al goeie spel in Spanje opgedis,” het Tsitsipas gesê. Die wêreld se vyfde beste speler het verlede week in die eindstryd van die Barcelona-ope teen Carlos Alcaraz vasgeval. In vier probeerslae kon hy nog nie een keer met die jong Spanjaard afreken nie. Hoewel die Madrid-skouspel op so ŉ wyse gestruktureer is dat die twee spelers eers in die eindstryd sal rakette kruis – dit is nou as hulle so ver sou vorder – wil Tsitsipas die tienersensasie ŉ ding of twee wys. “Ek sal baie hard moet oefen. Dit is al manier hoe ek ŉ kans sal staan om hom te klop. Carlos is baie beweeglik op die baan, terwyl daar nie veel ander spelers is wat met sy toewyding kan spog nie.” Die Griek het ná die Australiese Ope-eindstryd erken dat hy drome koester om eerste op die amptelike ATP-ranglys te wees. “Ek sien geen rede waarom ek nou my verwagtinge óf doelwitte moet aanpas nie. Ek is ŉ gebore kampioen; dit is iets wat in my is,” het Tsitsipas gesê nadat hy die onderspit teen Novak Djokovic in Melbourne gedelf het. John McEnroe was ook in sy skik met die 24-jarige speler se raketvaardighede. “Veral sy voorhandhoue was ongelooflik en dit was van die beste houe wat ek nóg gesien het. Hy het veral sy stem dik gemaak in een van die potte in die tweede stel teen Novak Djokovic; ek het nog nooit gesien dat iemand se wenhoue só akkuraat is nie. Maar toe verloor hy uit die bloute net stoom,” het die Amerikaanse tennislegende gesê.